IMISLab/GreekWikipedia huggingface dataset:
Άποφις

Ο Άποφις ή Απέπι ήταν Υξώς βασιλιάς της Αιγύπτου της 15ης Δυναστείας στα τέλη της Αρχαίας Αιγύπτου. Ο Κανόνας του Τορίνο γράφει ότι βασίλευσε στο βόρειο τμήμα της Αιγύπτου που ονομαζόταν στην αρχαιότητα Κάτω Αίγυπτος για 40 χρόνια το πρώτο μισό του 16ου αιώνα. Αν και επίσημα ήταν βασιλιάς μόνο της Κάτω Αιγύπτου κατείχε το μεγαλύτερο τμήμα της Αιγύπτου, η δυναστεία του μπόρεσε να διατηρηθεί όσο κυβερνούσε την Άνω Αίγυπτο ο Κάμωθις αλλά ανατράπηκε από τον διάδοχο και αδελφό του Άμωσις Α΄. Ο Άποφις κυριάρχησε ειρηνικά και είχε συχνές εμπορικές σχέσεις με την 17η Δυναστεία που κυβερνούσε στα νότια τις Θήβαι Αιγύπτου. Η δυναστεία των Υξώς εκδιώχθηκε περίπου 15 χρόνια μετά τον θάνατο του.

 Κάποιοι μελετητές πιστεύουν ότι υπήρχαν δύο βασιλιάδες με το όνομα Απέπι, οι Απέπι Α΄και Απέπι Β΄, αλλά αυτό συμβαίνει κυρίως λόγω του ότι υπάρχουν δύο γνωστά Ονόματα Θρόνου για αυτόν τον βασιλιά: Αουοσερέ και Ακενενρέ. Όμως, ο Δανός αιγυπτιολόγος Κιμ Ράιχολτ στη μελέτη του για τη Δεύτερη μεταβατική περίοδο υποστηρίζει ότι αυτά τα ονόματα αναφέρονται σε ένα άτομο, τον Απέπι, που βασίλευσε για 40 ή παραπάνω χρόνια . Το παραπάνω έχει στήριξη επιπλέον από το γεγονός ότι αυτός ο βασιλιάς χρησιμοποίησε και τρίτο Όνομα Θρόνου κατά τη βασιλεία του, το Νεμπκεπεσχρέ. Ο Απέπι πιθανόν χρησιμοποίησε αρκετά ονόματα θρόνου κατά τη διάρκεια της βασιλείας του, γεγονός που δεν είναι χωρίς προηγούμενο, καθώς και γνωστοί φαραώ των τελευταίων περιόδων, όπως ο Ραμσής Β΄ και Σετί Β΄ έκαναν το ίδιο. Ο Άποφις δεν ίδρυσε δικά του μνημεία αλλά σφετερίστηκε τα μνημεία προηγούμενων Φαραώ για να γράψει το όνομα του, όπως δύο Σφίγγες του Φαραώ Αμενεμχέτ Β΄. Ο Απεπί πιθανότατα σφετερίστηκε τον θρόνο από τον προκάτοχο του Στάαν που είχε ορίσει διάδοχο τον γιο του Γανασσί. Τον διαδέχθηκε ο γιος του Κάμωθις ο τελευταίος Υξώς κυβερνήτης, ο Άμωσις Α΄ εκδίωξε τους Υξώς από την Αίγυπτο και ίδρυσε τη Δέκατη όγδοη δυναστεία Φαραώ. Στη Δέκατη ένατη δυναστεία Φαραώ ο Άποφις καταγράφεται να λατρεύει τον θεό Σετ με έναν μοναδικό τρόπο "Επέλεξε σαν Κύριο του τον θεό Σετ, δεν λάτρευε κανέναν άλλον θεό εκτός από αυτόν". Οι Αιγύπτιοι εκμεταλλεύτηκαν τη λατρεία του στον θεό Σετ ώστε να τον παρουσιάσουν σαν θεό του Σατανά. Πολλοί ιστορικοί αναφέρουν ότι οι διωγμοί στον μετέπειτα Φαραώ Ακενατόν που προσπάθησε να επιβάλει τον Μονοθεϊσμό μέσω του Ατόν σχετίζονται με την καταδίκη του Σετ που λάτρευε ο Άποφις. Ο Ντέιβιντ Ρολ ταυτίζει τον Φαραώ Άποφις με τον ήρωα στην Αρχαία ελληνική μυθολογία Έπαφο. Nicolas Grimal, A History of Ancient Egypt. Librairie Arthéme Fayard, 1988. Ryholt, K. S. B.; Bülow-Jacobsen, Adam (1997). The Political Situation in Egypt During the Second Intermediate Period, C. 1800-1550 B.C. O'Connor, David (2009). "Egypt, the Levant, and the Aegean: From the Hyksos Period to the Rise of the New Kingdom". In Aruz, Joan; Benzel, Kim; Evans, Jean M. (eds.). Beyond Babylon : art, trade, and diplomacy in the second millennium B.C
Windows Live Spaces

Τα Windows Live Spaces (γνωστά από τους χρήστες τους ως MSN Spaces) είναι ένας ιστότοπος της Microsoft για τη δημιουργία ιστολογίων και κοινωνικών συνομιλιών. Η υπηρεσία κυκλοφόρησε αρχικά το 2004 με την ονομασία MSN Spaces, ως ο κύριος ανταγωνιστής των MySpace, Bebo και 360° της Yahoo!. Τα Windows Live Spaces φιλοξενούν 27 εκατομμύρια επισκέπτες το μήνα από τον Αύγουστο του 2007.

 Διάφορες μικροεφαρμογές διατίθενται για τους χρήστες των Windows Live Spaces, που επιτρέπουν την εξατομίκευση του κάθε χώρου. Η μικροεφαρμογή Windows Media Player δίνει τη δυνατότητα στους χρήστες να προσθέσουν μουσική ή βίντεο από άλλες πηγές για αναπαραγωγή. Η μικροεφαρμογή Για προχωρημένους δίνει τη δυνατότητα αλλαγής στυλ, χρώματος και διαφάνειας σε διάφορα μέρη του Windows Live Space, ενώ η μικροεφαρμογή Προσαρμοσμένη HTML επιτρέπει την εισαγωγή μικρού κώδικα HTML (χαρακτηριστικό που χρησιμοποιείται συνήθως για την εισαγωγή διάφορων τύπων γραφικών). Οι Κάρτες Επαφών, οι οποίες παρέχουν σύντομες πληροφορίες για έναν χρήστη, χρησιμοποιούνται από το Windows Live Messenger, το MSN Web Messenger και τις Επαφές του Windows Live. Κάνοντας κλικ στην εικόνα ενός χρήστη, Εμφανίζεται μια Κάρτα Επαφής, η οποία δείχνει μικρογραφίες των πρόσφατων φωτογραφιών του, μέρος από την πιο πρόσφατη καταχώρησή του και μια μικρή λίστα με τα τραγούδια που έχει προσθέσει. Τα MSN Spaces ήταν ο πρώτος κοινωνικός ιστότοπος της Microsoft. Η έναρξή του τοποθετείται τον Δεκέμβριο του 2004, με σκοπό την παροχή της δυνατότητας στους χρήστες να δημοσιεύσουν τις ιδέες τους, τις φωτογραφίες τους ή οτιδήποτε άλλο. Μ’ αυτόν τον τρόπο, η Microsoft ήθελε να ανταγωνιστεί το MySpace και το 360° της Yahoo!. Εκτός από την παροχή δυνατότητας στους χρήστες να δημοσιεύσουν τις σκέψεις, τις φωτογραφίες ή οτιδήποτε άλλο, τα MSN Spaces παρείχαν περίπου 100 θέματα και στυλ εμφάνισης κατά τον σχεδιασμό του εκάστοτε MSN Space. Οι χρήστες επίσης μπορούσαν να διαχειριστούν τα δικαιώματα των επισκεπτών. Την 1η Αυγούστου του 2006, τα MSN Spaces έγιναν μέρος της οικογένειας υπηρεσιών του Windows Live και μετονομάστηκαν σε Windows Live Spaces. Υπάρχουν ορισμένες διαφορές ανάμεσα στα MSN Spaces και τα Windows Live Spaces, που αφορούν κυρίως την εμφάνιση των χώρων. Για παράδειγμα, τώρα είναι δυνατό να μετακινηθεί η μικροεφαρμογή του τίτλου και του συνθήματος του χώρου, όπου στα MSN Spaces ήταν σταθεροποιημένη στην κορυφή της σελίδας. Έχει επίσης αλλάξει ο τρόπος με τον οποίο ρυθμίζεται η ανάλυση της οθόνης. Η διεύθυνση URL για όλους τους χρήστες των MSN Spaces άλλαξε ώστε να εμφανίζεται η κατάληξη live.com. Τα MSN Spaces εμφάνιζαν διαφημίσεις μικρού μεγέθους, κυρίως λογότυπα στην κορυφή της σελίδας. Τα Windows Live Spaces εμφανίζουν κινούμενες διαφημίσεις. Οι χρήστες που διαθέτουν λογαριασμό Premium Plus μπορούν να απενεργοποιήσουν την εμφάνιση των διαφημίσεων για τους επισκέπτες. Λίστα κοινωνικών ιστότοπων Windows Live Spaces Mobile Windows Live Συμβάντα του Windows Live Windows Live Groups Ιστοσελίδα των Windows Live Spaces Ιστολόγιο της ομάδας των Windows Live Spaces (Αγγλικά) Πληροφορίες για τα MSN Spaces (Αγγλικά) Χάρτης όλων των MSN Spaces (Αγγλικά)
Γιαλούσα

Η Γιαλούσα είναι κοινότητα της επαρχίας Αμμοχώστου στην Κύπρο. Μετά την τουρκική εισβολή του 1974, το χωριό δεν ελέγχεται από την Κυπριακή Δημοκρατία. Το έδαφος της κοινότητας ανήκει εκ του νόμου (de jure) στην Κυπριακή Δημοκρατία, ενώ εκ των πραγμάτων (de facto) ανήκει στο μη αναγνωρισμένο ψευδοκράτος της Τουρκικής Δημοκρατίας Βορείου Κύπρου, με την ονομασία Γενί Ερένκιοϊ.

 Ο πίνακας που ακολουθεί παρουσιάζει τον πληθυσμό του χωριού σύμφωνα με τις απογραφές πληθυσμού που πραγματοποιήθηκαν στην Κύπρο έως το 1973. Μετά την τουρκική εισβολή του 1974 δεν πραγματοποιήθηκε απογραφή στο χωριό από την Κυπριακή Δημοκρατία, αφού το έδαφος του δεν ελέγχεται από αυτήν. Η Γιαλούσα, για διοικητικούς σκοπούς, χωρίζεται στις εξής 2 συνοικίες: Αρχάγγελος Καλαμιά Στη Γιαλούσα γεννήθηκε το 1943 ο ηθοποιός Αντώνης Κατσαρής. «Yialousa». www.prio-cyprus-displacement.net. Αρχειοθετήθηκε από το πρωτότυπο στις 28 Σεπτεμβρίου 2018. Ανακτήθηκε στις 28 Σεπτεμβρίου 2018.
Μεσιέ 88

Ο Μεσιέ 88 (γνωστός και ως Μ88 και NGC 4501) είναι σπειροειδής γαλαξίας Σίφερτ τύπου 2 σε απόσταση περίπου 60 εκατομμυρίων ετών φωτός στον αστερισμό Κόμη Βερενίκης. Είναι ένα από τα λαμπρότερα μέλη του σμήνους της Παρθένου.

 Ο Μεσιέ 88 ανακαλύφθηκε τις 18 Μαρτίου 1781 από τον Τσαρλς Μεσιέ, μαζί με άλλα 7 μέλη του καταλόγου του στην ίδια περιοχή του ουρανού και το σφαιρωτό σμήνος Μεσιέ 92. Ο Μεσιέ 88 ήταν ένα από τα 14 σπειροειδή νεφελώματα που κατέταξε ο Λόρδος Ρος το 1850. Μέχρι το 2007 είχε ανακαλυφθεί ένας υπερκαινοφανής αστέρας στο Μεσιέ 88, ο SN 1999cl, τύπου Ιa που έφτασε σε μέγεθος 13,6. Ο Μεσιέ 88 είναι ένας συμμετρικός γαλαξίας με πολλαπλούς βραχίονες. Το γαλαξιακό επίπεδο φαίνεται με κλίση περίπου 30 μοιρών, κάτι που τον κάνει να μοιάζει με τον γαλαξία της Ανδρομέδας. Δεδομένης μίας απόστασης 60 MLy και φαινομενικό μέγεθος μεταξύ 7x4 και 8x3 λεπτών της μοίρας έχει διάμετρο περίπου 130.000 έτη φωτός. Επειδή είναι γαλαξίας Σίφερτ έχει ένα λαμπρό πυρήνα ο οποίος τροφοδοτείται από μία υπέρμαζη μαύρη τρύπα, με μάζα στην περίπτωση του Μεσιέ 88 8×106 ηλιακές μάζες. Ο Μεσιέ 88 είναι ένα από τα δεκαπέντε αντικείμενα Μεσιέ που ανήκουν στο σμήνος της Παρθένου. Αυτός ο γαλαξίας μπορεί να είναι σε μία ιδιαίτερα ελλειπτική τροχιά γύρω από το κέντρο του σμήνους, από το οποίο βρίσκεται τώρα σε απόσταση περίπου 0,3 με 0,48 Mpc (2 μοίρες). Η κίνηση του γαλαξία προκαλεί αποκοπή υδρογόνου από τον γαλαξία, εξαιτίας της πίεσης από το διαγαλαξιακό ενδιάμεσο.Έχει μία παράξενα υψηλή μετατόπιση προς το ερυθρό σε σχέση με το σμήνος, αφού απομακρύνεται από εμάς με περίπου 2300 km/s, ενώ το υπόλοιπο σμήνος με περίπου 1500 km/s. Ένα παρόμοιο και εντονότερο φαινόμενο παρατηρείται και στον Μεσιέ 99. Μεσιέ 98 Spiral Galaxy M88 @ SEDS Messier pages Αρχειοθετήθηκε 2006-04-03 στο Wayback Machine. APOD: Messier 88
Ταντέους Κουτσέμπα

Ο Ταντέους Κουτρζέμπα (15 Απριλίου 1885 - 8 Ιανουαρίου 1947) ήταν στρατηγός κατά τη διάρκεια της Δεύτερης Πολωνικής Δημοκρατίας. Υπηρέτησε ως αρχιστράτηγος στον Πολωνικό Στρατό στη γενική διοίκηση της Στρατιάς Πόζναν κατά τη διάρκεια της γερμανικής εισβολής στην Πολωνία το 1939.

 Ο Ταντέους Κουτρζέμπα γεννήθηκε στην Κρακοβία, που ανήκε τότε στην Αυστροουγγαρία, από το 1795, που χωρίστηκε η Πολωνία. Ο πατέρας του υπηρέτησε στον Αυτοκρατορικό Αυστριακό Στρατό. Το 1896, έγινε δεκτός σε στρατιωτική σχολή για παιδιά κοντά στο Βίνερ Νόιστατ. Στη συνέχεια, συνέχισε τις σπουδές του στην πόλη Χράνιτσε. Ολοκλήρωσε τη δευτεροβάθμια εκπαίδευση το 1903. Αποφοίτησε με διάκριση από την Αυτοκρατορική και Βασιλική Τεχνική Στρατιωτική Ακαδημία στο Μέντλινγκ και ανατέθηκε ως δεύτερος υπολοχαγός, σε μονάδα εκρηκτικών. Λόγω της απόδοσής του στη σχολή, του δόθηκε η επιλογή να επιλέξει τη θέση της πρώτης απόσπασής του. Επέλεξε να επιστρέψει στην πατρίδα του στην Κρακοβία, όπου τοποθετήθηκε από το 1906 έως το 1910. Το 1910, ο Κουτρζέμπα συνέχισε τη στρατιωτική του εκπαίδευση στη Βιέννη σπουδάζοντας μηχανική και προήχθη στο βαθμό του υπολοχαγού το 1911. Από το 1913 έως το 1914, τοποθετήθηκε στο Σεράγεβο, όπου παρακολούθησε τον άμεσο καταλύτη για το ξέσπασμα του Α' Παγκοσμίου Πολέμου: τη δολοφονία του Αρχιδούκα Φερδινάνδου. Κατά τη διάρκεια της εισβολής στην Πολωνία το 1939, ο στρατηγός διοίκησε την στρατιά του Πόζναν, αποτελούμενη από τέσσερα τμήματα πεζικού (14, 17, 25, 26) και δύο ταξιαρχίες ιππικού. Ετοίμασε το πολωνικό σχέδιο αντεπίθεσης της μάχης του ποταμού Μπζούρα και τέθηκε επικεφαλής των στρατιών Πόζναν και Πομόρζ κατά τη διάρκεια της μάχης. Στη συνέχεια, πολέμησε στη Βαρσοβία και έφτασε στην πρωτεύουσα στις 22 Σεπτεμβρίου, όπου έγινε για λίγο αναπληρωτής διοικητής του Στρατού της Βαρσοβίας. Με εντολή του στρατηγού Τζούλιους Ρόμελ, διοικητή του στρατού της Βαρσοβίας, ξεκίνησε διαπραγματεύσεις συνθηκολόγησης με τον 8ο Γερμανικό Στρατό. Στις 28 Σεπτεμβρίου, υπέγραψε τα επίσημα έγγραφα παράδοσης. Μετά την πολιορκία της Βαρσοβίας, συνελήφθη από τους Γερμανούς και πέρασε τον υπόλοιπο πόλεμο σε αρκετά στρατόπεδα αιχμαλώτων πολέμου: Χοενστάιν, Κενιγκστάιν και Όφλαγκ VII-A Μουρνάου. Ο στρατηγός Κουτρζέμπα παρέμεινε αιχμάλωτος πολέμου μέχρι τον Απρίλιο του 1945, όταν και απελευθερώθηκε από αμερικανικές δυνάμεις. Τον Απρίλιο του 1945 κλήθηκε στο Λονδίνο, όπου του προσφέρθηκε η θέση του Υπουργού Άμυνας στην εξόριστη κυβέρνηση, την οποία αρνήθηκε. Αντ' αυτού, επέλεξε να ηγηθεί μιας ιστορικής επιτροπής, που επικεντρώθηκε στη στρατιωτική εκστρατεία του Πολωνικού Στρατού τον Σεπτέμβριο του 1939 και στις συνεισφορές των Πολωνών στρατιωτών, που πολεμούσαν στη Δύση από το 1939 έως το 1945. Ο στρατηγός είχε την ευκαιρία να επιστρέψει στην Πολωνία. Λόγω κακής υγείας, ωστόσο, δεν μπόρεσε να ταξιδέψει. Πέθανε στο Λονδίνο στις 8 Ιανουαρίου 1947. Σύμφωνα με πληροφορίες, η αιτία του θανάτου του ήταν καρκίνος.
Ντανούτα Σαφλάρσκα

Η Ντανούτα Σαφλάρσκα (πολωνικά: Danuta Szaflarska) (6 Φεβρουαρίου 1915 – 19 Φεβρουαρίου 2017) ήταν Πολωνή ηθοποιός του κινηματογράφου και του θεάτρου. Το 2008 της απονεμήθηκε το Βραβείο Χρυσή Πάπια για την Κορυφαία Πολωνή Ηθοποιό του Αιώνα. Η Σαφλάρσκα συμμετείχε στην Εξέγερση της Βαρσοβίας ως σύνδεσμος. Η Σαφλάρσκα τιμήθηκε με το Τάγμα της Αναγέννησης της Πολωνίας, τον Σταυρό του Διοικητή και τον Σταυρό του Διοικητή με Αστέρι, ένα από τα υψηλότερα τάγματα της Πολωνίας και το Μετάλλιο για Αξία στον Πολιτισμό - Gloria Artis (2007).

 Η Σαφλάρσκα γεννήθηκε στο χωριό Κοσαζίσκα (Kosarzyska), στην τότε Γαλικία της Αυστροουγγαρίας (νυν Πολωνία). Παντρεύτηκε τον πρώτο της σύζυγο, Γιαν Έκιερ, πιανίστα, το 1942. Απέκτησαν μια κόρη, τη Μάρια. Το ζευγάρι χώρισε. Ο δεύτερος σύζυγός της, Γιάνους Κιλάνσκι, ήταν εκφωνητής ραδιοφώνου. Ήταν ο πατέρας της δεύτερης κόρης της Σαφλάρσκα, Αγκνιέσκα. Ο Κιλάνσκι και η Σαφλάρσκα χώρισαν επίσης. Η Σαφλάρσκα έκλεισε τα 100 τον Φεβρουάριο του 2015. Ήταν τακτική ερμηνεύτρια του Teatr Rozmaitości στη Βαρσοβία, με ειδίκευση στο σύγχρονο και προοδευτικό δράμα, και στα τελευταία της χρόνια εμφανίστηκε σε τέσσερα διαφορετικά έργα στο θέατρο. Danuta Szaflarska στην IMDb Ντανούτα Σαφλάρσκα στο Filmpolski.pl (πολωνικά)
Βούδας του Ναού της Πηγής

Ο Βούδας του Ναού της Πηγής (κινεζικά: 中原大佛, απλοποιημένοι χαρακτήρες 鲁山大佛) είναι γιγάντιο άγαλμα που αναπαριστά τον Βαϊροκάνα Βούδα (ένας ουράνιος Βούδας που συχνά θεωρείται το ουράνιο ή «πραγματικό» σώμα του ιστορικού Βούδα) και βρίσκεται στον Δήμο Zhaocun, στην πόλη Πινγκντινγκσάν της επαρχίας Χενάν της Κίνας. Ανεγέρθηκε από το 1997 έως το 2008 στην περιοχή «ιδιαίτερου φυσικού κάλλους» Φοντουσάν, κοντά στην Εθνική Οδό no. 311. Οι γεωγραφικές συντεταγμένες του αγάλματος είναι πλάτος 33°46΄30΄΄ Β και μήκος 112°27΄03΄΄ Δ. Με ύψος 128 μέτρα και επιπλέον βάθρο ύψους 25 μέτρων, ήταν το υψηλότερο άγαλμα στον κόσμο από την ολοκλήρωσή του κυρίως σκελετού του το 2002 μέχρι τον Οκτώβριο του 2018, οπότε το ξεπέρασε το Άγαλμα της Ενότητας στην Ινδία με ύψος 182 μέτρα. Πριν την ολοκλήρωση του Βούδα του Ναού της Πηγής, τα πρωτεία κατείχε το Ουσίκου Νταϊμπούτσου, ένα άγαλμα του Αμιτάμπα Βούδα στην πόλη Ουσίκου της Ιαπωνίας, με 110 μέτρα συν 10 μέτρα βάθρου. Υπήρχε ένας άτυπος συναγωνισμός για το ποιος τόπος θα έχει το υψηλότερο άγαλμα Βούδα στον κόσμο.

 Το άγαλμα συμπεριλαμβάνει έναν «θρόνο του λωτού» ύψους 19,3 μέτρων πάνω από το βάθρο των 25 μέτρων. (Για σύγκριση, το βάθρο του Αγάλματος της Ελευθερίας, που δεν είναι οργανικό μέρος του γλυπτού, έχει ύψος 46,5 μέτρα και το ίδιο το άγαλμα άλλα τόσα.) Επιπλέον, ο λόφος πάνω στον οποίο υψώνεται ο Βούδας του Ναού της Πηγής αναδιαμορφώνεται για να σχηματισθούν δύο επιπλέον βάθρα, το ανώτερο με ύψος 15 μέτρα. Σύμφωνα με μία άποψη, το συνολικό ύψος του μνημείου ανέρχεται σήμερα σε 208 μέτρα.Ολόκληρο το έργο εκτιμάται ότι κόστισε περίπου 48 εκατομμύρια ευρώ, από τα οποία μόλις τα 16 εκατομμύρια ξοδεύθηκαν στο καθαυτό άγαλμα. Σύμφωνα με το αρχικό σχέδιο, θα αποτελείτο από 1.100 τεμάχια χαλκού με συνολικό βάρος χιλίων τόνων. Κάτω από το άγαλμα βρίσκεται ένα βουδιστικό μοναστήρι. Το όνομα του αγάλματος οφείλεται στην κοντινή θερμοπηγή Τιαν-ρούι, της οποίας τα νερά, με θερμοκρασία 60 °C, είναι ονομαστά στην επαρχία για τις ιαματικές τους ιδιότητες. Ο παρακείμενος «Ναός της Πηγής» (Foquan), έργο της περιόδου της Δυναστείας Τανγκ, φιλοξενεί την Καμπάνα της Καλής Τύχης, που είναι εγκατεστημένη στην κορυφή Κεφάλι του Δράκου. Αυτή η μπρούτζινη καμπάνα ζυγίζει 116 τόνους. Κατάλογος των υψηλότερων αγαλμάτων Φωτογραφίες: άποψη από κάτω η περιοχή Φοντουσάν
Γλώσσες Σάμι

Οι Σααμικές γλώσσες, επίσης Λαπωνικές, Σάμι ή Σαάμι, είναι ομάδα γλωσσών που ανήκει στον φινοουγγρικό κλάδο των ουραλικών γλωσσών. Μιλούνται στις βόρειες ζώνες της Νορβηγίας, της Σουηδίας, της Φινλανδίας και της χερσονήσου Κόλα στη Ρωσία. Σ'αυτή την ομάδα γλωσσών ανήκουν: Τα νότια σααμικά Τα σααμικά του Ούμε Τα σααμικά του Πίτε Τα σααμικά του Λούλε Τα βόρεια σααμικά Τα σααμικά σκολτ Τα σααμικά του Ίναρι Τα σααμικά κίλντιν Τα σααμικά τερΑπό αυτές, η περισσότερο διαδεδομένη είναι η Βόρεια Σααμική με περίπου 20.000 ομιλητές.

 Ođđasat TV Channel in Sami languages On line radio stream in various sami languages Introduction to the history and current state of Sami Αρχειοθετήθηκε 2010-06-10 στο Wayback Machine. Kimberli Mäkäräinen Αρχειοθετήθηκε 2012-11-30 στο Wayback Machine. "Sámi-related odds and ends," including 5000+ word vocabulary list Risten Sámi dictionary and terminology database. Giellatekno Morphological and syntactic analysers and lexical resources for several Sami languages Divvun Proofing tools for some of the Sami languages Sámedikki giellastivra - Sami language department of the Norwegian Sami parliament (in Norwegian and Northern Sami) Finland - Sámi Language Act Sami Language Resources All about Sami Languages with glossaries, scholarly articles, resources Álgu database, an etymological database of the Sami languages (in Finnish and North Sámi) Sami anthems Αρχειοθετήθηκε 2009-03-16 στο Wayback Machine., Sami anthems in various Sami languages [1], The Internationale in Northern Sami [2] An extensive intro to Saami languages and grammar from How To Learn Any Language Sámi dieđalaš áigečála the only peer-reviewed journal in Saami languages
Προεδρικές εκλογές στο Νεπάλ (2015)

Έμμεσες προεδρικές εκλογές πραγματοποιήθηκαν στο Νεπάλ στις 28 Οκτωβρίου 2015. Η Μπίντια Ντεβί Μπαντάρι του Κομμουνιστικού Κόμματος του Νεπάλ (Ενωμένο Μαρξιστικό–Λενινιστικό) εξελέγη Πρόεδρος,και έγινε η πρώτη γυναίκα αρχηγός κράτους στο Νεπάλ.

 Προεδρικές εκλογές Για την προεδρική εκλογή, ένας υποψήφιος απαιτείτο να συγκεντρώσει 299 ψήφους. Ψήφισαν οι 549 από τους 596 επιλέξιμους βουλευτές. Για την εκλογή των αντιπροέδρων Ο Αντιπρόεδρος εξελέγη τρεις ημέρες μετά τις προεδρικές εκλογές. Μετά την απόσυρση των υποψηφιοτήτων από τους Νταγιαράμ Καντέλ (Νεπάλ Παριβάρ Νταλ) και Αταχάρ Καμάλ Μουσαλμάν (ανεξάρτητος) δύο υποψήφιοι έμειναν. Ψήφισαν οι 547 από τους συνολικά 596 επιλέξιμους βουλευτές.
Λεξ Λούγκερ

Ο Λάουρενς Βάντελ "Λάρι" Πφολ (Lawrence Wendell "Larry" Pfohl, 2 Ιουνίου 1958) είναι Αμερικανός πρώην επαγγελματίας παλαιστής και παίκτης ράγκμπι, γνωστότερος με το ψευδώνυμο Λεξ Λούγκερ. Αυτή την περίοδο έχει συμβόλαιο με την εταιρεία πάλης WWE, στην οποία έχει διάφορους παρασκηνιακούς ρόλους.

 Έκανε τα πρώτα του βήματα στον χώρο την δεκαετία του 1980, και το 1985 έκανε το ντεμπούτο του. Αγωνίστηκε έως και το 2006, όταν αποφάσισε να αποσυρθεί από την ενεργό δράση. Από το 2011, έχει παρασκηνιακούς ρόλους στην εταιρεία WWE, με την οποία έχει υπογράψει συμβόλαιο. Ο Λούγκερ, έχει συνεργαστεί με τις καλύτερες εταιρείες επαγγελματικής πάλης των Ηνωμένων Πολιτειών. Έχει περάσει από το National Wrestling Alliance (NWA), από το World Championship Wrestling (WCW), και από το World Wrestling Federation (WWF), γνωστό πλέον ως World Wrestling Entertainment (WWE). Επίσης, το 2003 και το 2006 είχε μερικές εμφανίσεις και για το Total Nonstop Action Wrestling (TNA) Μέσα στις διακρίσεις του, στην ενασχόλησή του με την επαγγελματική πάλη, έχει γίνει τρεις φορές Παγκόσμιος Πρωταθλητής, κατακτώντας δύο φορές το Παγκόσμιος Πρωτάθλημα Βαρέων Βαρών WCW και μια το Παγκόσμιο Πρωτάθλημα Βαρέων Βαρών WWA. Είναι πέντε φορές Πρωταθλητής Βαρέων Βαρών Ηνωμένων Πολιτειών NWA/WCW, που είναι και ρεκόρ κατακτήσεων, καθώς έχει και το ρεκόρ θητείας του τίτλου και μεικτών ημερών κατοχής του. Το 1994 ήταν ο νικητής του αγώνα Royal Rumble (μαζί με τον Μπρετ Χαρτ). Προφίλ στο WWE.com
Χρήστος Μιχαήλ

Ο Χρήστος Μιχαήλ (Σέρρες, 28 Φεβρουαρίου 1962) είναι παλαίμαχος διεθνής Έλληνας ποδοσφαιριστής που αγωνιζόταν ως τερματοφύλακας. Ξεκίνησε την καριέρα του από τον Πανσερραϊκό, ενώ το καλοκαίρι του 1980 πήρε μεταγραφή για την Λάρισα. Η καριέρα του είναι συνδεδεμένη κυρίως με την Λάρισα, πετυχαίνοντας να συνδέσει το όνομά του και με τις τρεις κατακτήσεις τίτλων της ομάδας (των δύο πρώτων ως παίκτης και της τρίτης ως προπονητής τερματοφυλάκων). Επίσης κατέχει το ρεκόρ συμμετοχών για τερματοφύλακα στην ομάδα της Λάρισας, έχοντας συνολικά 262 συμμετοχές σε όλες τις διοργανώσεις.

 Τη σεζόν 1984/85 πήρε τις πρώτες του συμμετοχές με την Λάρισα σε αγώνες πρωταθλήματος ενώ καθιερώθηκε ως βασικός από τη σεζόν 1987/88,μετά δηλαδή την αποχώρηση του μέχρι τότε βασικού τερματοφύλακα Γιώργου Πλίτση για τον Ολυμπιακό.Ευτύχησε μάλιστα την ίδια χρονιά να πανηγυρίσει το πρωτάθλημα Ελλάδος,συνεισφέροντας τα μέγιστα με 29 παρουσίες σε 30 αγωνιστικές.Ο Μιχαήλ απετέλεσε τη βασική επιλογή της ΑΕΛ για τη θέση κάτω από τα γκολπόστ μέχρι και το 1994 όταν και αποχώρησε για να αγωνιστεί μία χρονιά στον Ιωνικό.Στους Νικαιώτες θα μετρήσει 14 συμμετοχές και κατά την καλοκαιρινή μεταγραφική περίοδο του 1995 θα επιστρέψει στην Λάρισα,θα μείνει όμως στη σκιά του Άγγελου Γεωργίου έχοντας 6 μόνο παρουσίες.Θα παραμείνει στην ομάδα για ένα μικρό χρονικό διάστημα μετά τον υποβιβασμό της στην Β' Εθνική και στις 29 Δεκεμβρίου του 1996 θα υπογράψει στον Απόλλωνα Λάρισας όπου και θα κρεμάσει τα ποδοσφαιρικά του παπούτσια στο τέλος της σεζόν. Ο Μιχαήλ αγωνίστηκε σε 262 επίσημα παιχνίδια με την φανέλα της ΑΕΛ. Οι 213 αφορούσαν αγώνες πρωταθλήματος,οι 47 αγώνες Κυπέλλου και άλλες 2 ήταν στο πλαίσιο του Κυπέλλου Πρωταθλητριών της σεζόν 1988/89 εναντίον της ελβετικής Ξαμάξ. Οι συμμετοχές αυτές των καθιστούν τον πρώτο σε συμμετοχές τερματοφύλακα στην ιστορία της Λάρισας.Επίσης αγωνίστηκε σε 14 ματς πρωταθλήματος με τη φανέλα του Ιωνικού. Εθνική Ελλάδος Οι εμφανίσεις του με τα χρώματα της ΑΕΛ είχαν ως αποτέλεσμα την κλήση του στην Εθνική Ελλάδος και τη συμμετοχή του στον εντός έδρας αγώνα κόντρα στην Ολλανδία για την προκριματική φάση του EURO 1988 που έληξε με 0-3. Μετά την ολοκλήρωση της ποδοσφαιρικής του καριέρας,ο Μιχαήλ ασχολήθηκε με την προπονητική αρχικά σε ομάδες του νομού Λαρίσης. Υπήρξε για εννιά χρόνια προπονητής τερματοφυλάκων της Λάρισας. Στο διάστημα αυτό κατέκτησε έναν ακόμα τίτλο με την Λάρισα, το Κύπελλο του 2007. Από το καλοκαίρι του 2012 είναι προπονητής τερματοφυλάκων στις ακαδημίες ποδοσφαίρου της Λάρισας. Κύπελλο Ελλάδος: 1985 Πρωτάθλημα Ελλάδος: 1988 Κύπελλο Ελλάδος:2007 Που είναι τώρα:Χρήστος Μιχαήλ Λάρισα 1984/85 Στον Απόλλωνα Λάρισας ο Μιχαήλ Ελεύθεροι έμειναν από τον Απόλλωνα Λάρισας οι Μιχαήλ και Αργυρούλης Στατιστικά καριέρας
Ουότερλου Χοκς

Οι Ουότερλου Χοκς (αγγλικά: Waterloo Hawks) ήταν ομάδα καλαθοσφαίρισης του NBA. Ο σύλλογος είχε έδρα το Ουότερλου της Άιοβα και χρησιμοποίησε ως γήπεδο το McElroy Auditorium.

 Οι Ουότερλου Χοκς ιδρύθηκαν το 1948 από τον Πίνκι Τζόρτζ, επαγγελματία παλαιστή και επιχειρηματία, ο οποίος καταγόταν από ελληνική οικογένεια (το πλήρες ονοματεπώνυμό του ήταν Πολ Λόιντ Γεωργακόπουλος). Στην πρώτη τους σεζόν (1948-49), αγωνίστηκαν στο πρωτάθλημα του NBL. Αμέσως μετά τη συνένωση με το BAA, έξι ομάδες -μεταξύ των οποίων και οι Χοκς- μετακινήθηκαν από το NBL και έλαβαν μέρος στο νεοσύστατο πρωτάθλημα του NBA. Στην εναρκτήρια σεζόν, οι Χοκς σημείωσαν 19 νίκες και 43 ήττες και τερμάτισαν στην πέμπτη θέση της Δυτικής κατηγορίας. Παρ'όλα αυτά, η ομάδα αποσύρθηκε από το NBA αμέσως μετά το τέλος της περιόδου και μετακόμισε για τη σεζόν 1950-51 στο National Professional Basketball League (NPBL). Μετά το τέλος και αυτής της περιόδου, το εν λόγω πρωτάθλημα διαλύθηκε, ενώ την ίδια τύχη είχε τελικά και ο σύλλογος. ΠροπονητέςΤσάρλι Σιπ Τζακ ΣμάιλιΠαίκτεςΝτικ Μέχεν Ντον Μπόβεν Χάρι Μπόικοφ Λίο Κούμπιακ Ιστορία των Ουότερλου Χοκς
Ένας Δον Ζουάν για κλάματα

Το Ένας Δον Ζουάν για κλάματα είναι ελληνική ασπρόμαυρη κινηματογραφική ταινία του 1960, σε σκηνοθεσία Ντίμη Δαδήρα, σε σενάριο του Γιάννη Μαρή, βασισμένο στο μυθιστόρημα του ίδιου με τίτλο «Το μωρό μου» και σε παραγωγή Ι. Καρατζόπουλου & ΣΙΑ.

 Ένας ώριμος και ευκατάστατος άντρας (Αλέξης Δεπάστας), γεροντοπαλίκαρο και γλεντζές, αναλαμβάνει την κηδεμονία μιας νεαρής κοπέλας (Τζίνη ή Ιωάννα). Η κοπέλα είναι κόρη φίλου του που ζει στην Αμερική και έχει έρθει στην Αθήνα για να σπουδάσει. Αν και στην αρχή ο Αλέξης συμπεριφέρεται σαν πατέρας, ο νεανικός έρωτας της κοπέλας γι΄ αυτόν σε συνδυασμό με το επίμονο φλερτ του συμφοιτητή της (Γιώργος Αποστολίδης) θα έχει σαν αποτέλεσμα να γίνει η ζωή του άνω κάτω. Λάμπρος Κωνσταντάρας: Αλέξης Δεπάστας Άννα Φόνσου: Ιωάννα Καλομοίρη ή Τζίνη Ανδρέας Μπάρκουλης: Γιώργος Αποστολίδης, συμφοιτητής Τζίνης Σαπφώ Νοταρά: Κατερίνα Καίτη Πάνου: Λένα Μάρω Κοντού: αρραβωνιαστικιά Γιάννης Γκιωνάκης: αρραβωνιαστικός Ντίνα Τριάντη: Λάουρα Αλέκος Κουρής: φίλος Γιώργου Κώστας Μεντής: μπάρμαν Θόδωρος Τεντές Μιράντα Μαντά: φίλη Αλέξη Βάσω Βουλγαράκη Γιάννης Οικονόμου Το Ένας Δον Ζουάν για κλάματα έκοψε 66.355 εισιτήρια. Κυκλοφόρησε και με τη μορφή DVD στις 22 Νοεμβρίου 2010.Στην ταινία αυτή εμφανίζονται για πρώτη φορά μαζί η Μάρω Κοντού με το Λάμπρο Κωνσταντάρα. Χαρακτηριστικός και ο ρόλος της Σαπφώς Νοταρά στον ρόλο της οικιακής βοηθού. Επίσης, στην ίδια ταινία κάνει την επανεμφάνισή της μετά από έξι χρόνια κινηματογραφικής απουσίας λόγω έγγαμου βίου η Καίτη Πάνου. Ένας Δον Ζουάν για κλάματα στην IMDb
Σφαγή του Γκόσπιτς

Στη διάρκεια του Πολέμου στην Κροατία, μέλη της 118ης Ταξιαρχίας Πεζικού της Κροατικής Εθνοφρουράς, μαζί με Κροάτες αστυνομικούς από το Γκόσπιτς και Κροάτες μέλη παραστρατιωτικών ομάδων, εκτέλεσαν στο Γκόσπιτς, στη δυτική Κροατία, και στην ευρύτερη περιοχή, 100 με 120 πολίτες, κυρίως Σέρβους, κατά το δεύτερο μισό του Οκτωβρίου του 1991. Την εντολή για τις εκτελέσεις έδωσαν ο Τίχομιρ Ορέσκοβιτς (Tihomir Orešković), που ήταν Γραμματέας της Lika Crisis Headquarters και ο αντισυνταγματάρχης Μίρκο Νόρατς (Mirko Norac), που ήταν ο διοικητής της 118ης Ταξιαρχίας Πεζικού της Κροατικής Εθνοφρουράς. Οι εκτελέσεις στο Γκόσπιτς , που είναι γνωστές ως Σφαγή του Γκόσπιτς, ήρθαν στο φώς το 1997 όταν ένα μέλος παραστρατιωτικής ομάδας, μίλησε για της συμμετοχή της ομάδας του σ’ αυτήν, σε συνέντευξή του στη Feral Tribune. Για τη Σφαγή του Γκόσπιτς ο Ορέσκοβιτς, ο Νόρατς και ο Στέπαν Γκράντιτς καταδικάστηκαν από κροατικό δικαστήριο σε 15, 12 και 10 χρόνια κάθειρξη αντίστοιχα αλλά τελικά οι δύο πρώτοι αφέθησαν ελεύθεροι αφού εξέτισαν μέρος της ποινής τους.

 Μετά τις εκλογές του Απριλίου 1990 στην Κροατία, που ήταν οι πρώτες ελεύθερες πολυκομματικές εκλογές στη χώρα από το 1913, υπήρχε μεγάλη ένταση ανάμεσα στις κροατικές αρχές και στους σερβικούς πληθυσμούς σε περιοχές της Κροατίας. Στις 25 Ιουλίου το νέο κοινοβούλιο της Κροατίας προχώρησε σε τροποποιήσεις του Συντάγματος που όμως δεν έγιναν δεκτές από του Σέρβους της Κροατίας. Το Σερβικό Εθνικό Συμβούλιο υιοθέτησε τη Διακήρυξη της Κυριαρχίας και της Ανεξαρτησίας των Σέρβων της Κροατίας και προχώρησε στη διενέργεια δημοψηφίσματος μεταξύ των Σέρβων της Κροατίας που ψήφισαν υπέρ της δημιουργίας ανεξάρτητου κράτους. Στο μεταξύ στις 17 Αυγούστου ξέσπασε η λεγόμενη Επανάσταση των Κορμών (Log Revolution), καθώς Σέρβοι απέκλεισαν με κορμούς δέντρων διάφορες οδικές αρτηρίες της χώρας, μεταξύ αυτών και τους δρόμους που συνέδεαν τη Δαλματία με την υπόλοιπη Κροατία. Μέχρι τα τέλη Μαρτίου 1991, που ξεκίνησε ο Πόλεμος της Ανεξαρτησίας της Κροατίας με το επεισόδιο στις λίμνες Πλίτβιτσε, είχαν συμβεί δεκάδες επεισόδια, και με νεκρούς, ανάμεσα στις κροατικές αρχές και σε Σέρβους, σε διάφορες περιοχές της χώρας. Τον Μάιο του 1991 δημιουργήθηκε η Κροατική Εθνική Φρουρά (Croatian National Guard) και τον επόμενο μήνα η Κροατία ανακήρυξε την ανεξαρτησία της. Στις 26 Αυγούστου 1991 ξεκίνησε η Μάχη του Βούκοβαρ, στην Ανατολική Κροατία, και στη τέλη του μήνα ο πόλεμος επεκτάθηκε και στην περιοχή του Γκόσπιτς, στα δυτικά της χώρας. Οι συγκρούσεις στο Γκόσπιτς κράτησαν μέχρι τις 22 Σεπτεμβρίου 1991, προκάλεσαν μεγάλες καταστροφές στην πόλη και είχαν ως αποτέλεσμα το μεγαλύτερο μέρος του πληθυσμού να την εγκαταλείψει. Η Μάχη του Γκόσπιτς έληξε με νίκη των κροατικών δυνάμεων. Στο Γκόσπιτς και στην ευρύτερη περιοχή, πριν τον πόλεμο ζούσαν και περίπου 3.000 Σέρβοι, οι οποίοι εγκατέλειψαν την πόλη όταν ξέσπασε η μάχη, το Σεπτέμβριο του 1991. Μετά το τέλος της μάχης οι κροατικές αρχές τους ειδοποίησαν με ανακοινώσεις στην τηλεόραση και στο ραδιόφωνο να επιστρέψουν.
NGC 6061

Ο NGC 6061 είναι φακοειδής ραδιογαλαξίας που απέχει 490 εκατομμύρια έτη φωτός και βρίσκεται στον αστερισμό Ηρακλή. Ανακαλύφθηκε από τον αστρονόμο Λιούις Α. Σουίφτ (Lewis A. Swift) στις 8 Ιουνίου 1886 και ανήκει στο Σμήνος γαλαξιών του Ηρακλή.

 Δεδομένα για το NGC 6061 στα NGC/IC Database (Αγγλικά), SIMBAD (Αγγλικά), NASA Extragalactic Database (Αγγλικά), SEDS (Αγγλικά) και VizieR Service (Αγγλικά) Εικόνες του NGC 6061 στο Aladin (Αγγλικά) και στο SkyView (Αγγλικά) Πολυμέσα σχετικά με το θέμα NGC 6061 στο Wikimedia Commons
Σοφία Μαρία της Έσσης-Ντάρμστατ

Η Σοφία-Μαρία, γερμ.: Sophie-Marie von Hessen-Darmstat (7 Μαΐου 1661 - 22 Αυγούστου 1712) από τον Οίκο της Έσσης ήταν κόρη του κόμη της Έσσης-Ντάρμστατ και με τον γάμο της έγινε δούκισσα της Σαξονίας-Άισενμπεργκ.

 Η Σοφία-Μαρία γεννήθηκε στο Ντάρμστατ, κόρη του Λουδοβίκου ΣΤ΄ λαντγκράβου της Έσσης-Ντάρμσταντ και της Μαρίας-Ελισάβετ, κόρης του Φειδερίκου Γ΄ δούκα του Σ.Χόλσταϊν-Γκόττορπ. Στις 9 Φεβρουαρίου 1681 στο Ντάρμσταντ, παντρεύτηκε τον Χριστιανό δούκα της Σαξονίας-Άιζενμπεργκ. Εκείνη την εποχή, ήταν χήρος και πατέρας μίας κόρης. Είχε γίνει ο πρώτος δούκας της Σαξονίας-Άιζενμπεργκ όταν η Σαξονία-Γκότα είχε χωριστεί από τον Χριστιανό και τα έξι αδέλφια του τον προηγούμενο χρόνο. Δεν είχαν παιδιά και ο Χριστιανός απεβίωσε χωρίς να αφήσει διάδοχο. Ακολούθησε διαμάχη μεταξύ των εναπομεινάντων αδελφών και των απογόνων τους σχετικά με την κληρονομιά της Σαξονίας-Άιζενμπεργκ. Η δούκισσα αναφέρεται ως μία πολύ εργατική οικοκυρά, με ιδιαίτερη αγάπη για το γνέσιμο. Μεταμφιεσμένη ως συνηθισμένη γυναίκα, προμήθευε εντόπιους εμπόρους με μαλλί και νήματα. Πέθανε στη Γκότα. Johann Georg Theodor Grässe : Η γνώση του Βασιλείου της Σαξονίας, τόμος 2, Δρέσδη 1874, σ. 323-325.
Εμίλια Κλαρκ

Η Εμίλια Ίζαμπελ Γιουφίμια Ρόουζ Κλαρκ (αγγλικά: Emilia Isabelle Euphemia Rose Clarke, 23 Οκτωβρίου 1986) είναι Αγγλίδα ηθοποιός της τηλεόρασης, του κινηματογράφου και του θεάτρου. Έγινε ευρέως γνωστή για τον ρόλο της στο Game of Thrones ως Daenerys Targaryen. Ο ρόλος αυτός της χάρισε δύο υποψηφιότητες για Emmy Award το 2013 και το 2015. Το 2013, πραγματοποίησε και το ντεμπούτο της στο Μπρόντγουεϊ, στο έργο Φαε με Το 2015, εμφανίστηκε και στο Εξολοθρευτής: Γένεsys ως Sarah Connor. Την ίδια χρονιά, το περιοδικό Esquire την ονόμασε την Πιο Σέξι Γυναίκα για το 2015.

 Η Κλαρκ γεννήθηκε στις 23 Οκτωβρίου το 1986 στο Λονδίνο και μεγάλωσε στο Oxfordshire. Ο πατέρας της ήταν θεατρικός μηχανικός ήχου. Η μητέρα της είναι αντιπρόεδρος μάρκετινγκ σε μία παγκόσμια συμβουλευτική. Έχει μόνο ένα μεγαλύτερο αδερφό. Το ενδιαφέρον της για την ηθοποιία αναπτύχθηκε στις ηλικία των τριών αφού είδε το θεατρικό Show Boat, στο οποίο εργάστηκε ο πατέρας της. Εκπαιδεύτηκε στην σχολή του Αγίου Αντωνίου στο Headington και στην σχολή του Αγίου Ενδουάρδου στο Oxford εγκαταλείποντας το, το 2005. Ακολούθησε την δραματική σχολή Λονδίνου και αποφοίτησε το 2009. Η Κλαρκ είναι μερικής καταγωγής από την Ινδία, έχοντας αποκαλύψει σε μια συνέντευξη της το 2018 ότι η γιαγιά της γεννήθηκε ως αποτέλεσμα μυστικής σχέσης μεταξύ της μητέρας της γιαγιάς και ενός άνδρα ινδικής καταγωγής. Πιστεύει ότι η οικογένεια της έχει μια ιστορία μαχητών, λέγοντας: «Το γεγονός ότι η γιαγιά μου έπρεπε να κρύψει το χρώμα του δέρματος της ουσιαστικά και να προσπαθεί απεγνωσμένα να μοιάσει με τους άλλους πρέπει να ήταν απίστευτα δύσκολο». Ζει στο Hampstead του Λονδίνου. Το 2016 αγόρασε ένα σπίτι αξίας 4,64 εκατομμυρίων δολαρίων στην παραλία της Βενετίας στην Καλιφόρνια. Το 2014 ψηφίστηκε η πιο επιθυμητή γυναίκα από τους αναγνώστες του AskMen. To 2015 ονομάστηκε η πιο σέξυ γυναίκα της Esquire. To 2017 εμφανίστηκε στο εξώφυλλο των Rolling Stone. Τον Ιούλιο του 2015 ο πατέρας της πέθανε από καρκίνο. Πρωταγωνιστούσε στο Above Suspicion στο Κεντάκι και αδυνατούσε να ήταν σπίτι τις τελευταίες μέρες της ζωής του πατέρα της. Τέλειωσε την ταινία νωρίς, αλλά έφτασε στο αεροδρόμιο για να μάθει ότι είχε πεθάνει. «Αισθάνθηκα τον κόσμο πιο τρομακτικό μέρος μόλις ο πατέρας μου δεν ήταν μέσα σε αυτόν. Και τότε αυτά τα δύο πράγματα [το άλλο είναι το Brexit] που συνέβησαν σε γρήγορο χρονικό διάστημα με έριξαν εκτός ισορροπίας και με έκαναν να συνειδητοποιήσω ποια είμαι».Σε άρθρο της τον Μάρτιο του 2019 αποκάλυψε για το The New Yorker ότι είχε μια υπαραχνοειδή αιμορραγία, μια μορφή εγκεφαλικού επεισοδίου από ρήξη ενός ανευρύσματος, το 2011. Υποβλήθηκε σε επείγουσα ενδοαγγειακή περιελισσόμενη χειρουργική επέμβαση και ακολούθως υπέφερε από αφασία, σε σημείο να μην μπορεί να θυμηθεί το όνομά της. Είχε ένα δεύτερο ανεύρυσμα που υποβλήθηκε σε χειρουργική επέμβαση το 2013. Εμίλια Κλαρκ στο Internet Broadway Database (Αγγλικά) Εμίλια Κλαρκ στην IMDb
Άγιος Αιμιλιανός Χίου

Ο Άγιος Αιμιλιανός είναι οικισμός της Περιφερειακής Ενότητας Χίου στην Περιφέρεια Βορείου Αιγαίου, επάνω στη νήσο Χίο, στη δυτική-νοτιοδυτική ακτή της, με πληθυσμό 52 κατοίκων (απογραφή 2011). Είναι κτισμένος σε μεσοσταθμικό υψόμετρο 20 μέτρα πάνω από την επιφάνεια της θάλασσας, σε οδική απόσταση περίπου 15 χιλιομέτρων νότια από την πόλη της Χίου.

 Οι γεωγραφικές συντεταγμένες του Αγίου Αιμιλιανού είναι πλάτος 38°17΄ Βόρειο και μήκος 26°07΄ Ανατολικό. Κοντινότεροι οικισμοί είναι κατά σειρά η Μονολιά στα βορειοανατολικά (400 μέτρα σε ευθεία γραμμή), ο Βουδότοπος στα δυτικά (μισό χιλιόμετρο περίπου) και η Αγιά Φωτιά στα βορειοανατολικά (1 χιλιόμετρο σε ευθεία γραμμή). Κοντινότερο σημαντικό χωριό όμως είναι η Καλλιμασιά, 1,5 χιλιόμετρο στα βορειοδυτικά. Ως παραθαλάσσιος οικισμός, ο Άγιος Αιμιλιανός έχει οικονομία που βασίζεται στον θερινό τουρισμό, με μικρή γεωργική παραγωγή, κυρίως από ελαιόδεντρα. Η παραλία του Αγίου Αιμιλιανού είναι βοτσαλωτή και απόμερη, χωρίς οργάνωση, και προσφέρεται για ήσυχο μπάνιο. Κοντά στη Μονολιά υπάρχει επίσης η παραλία του Αγίου Ιωάννη, όπου και λιμανάκι. Κάθε χρόνο στην εορτή του αγίου, στις 8 Αυγούστου, γίνεται πανηγύρι με λιτάνευση της εικόνας του και προσφορά χταποδοπίλαφου. Διοικητικά ο Άγιος Αιμιλιανός υπάγεται σήμερα στη Δημοτική Κοινότητα Καλλιμασιάς της Δημοτικής Ενότητας Ιωνίας του Δήμου Χίου, στην Περιφερειακή Ενότητα Χίου της Περιφέρειας Βορείου Αιγαίου. Ο ταχυδρομικός κώδικας του χωριού είναι 82100. Η εξέλιξη του πληθυσμού του Αγίου Αιμιλιανού στις επίσημες απογραφές φαίνεται στον παρακάτω πίνακα. Ελλάς: οδικοί-τουριστικοί χάρτες, έκδ. Ν. & Ι. Φώτης, 33η έκδοση, Αθήνα 2005/6 Εγκυκλοπαίδεια Πάπυρος Λαρούς Μπριτάνικα, 1978, 2006 Εγκυκλοπαίδεια Δομή, 2002-4 Το πανηγύρι του Αγίου Αιμιλιανού
Αργυρός Σάμου

Ο Αργυρός είναι οικισμός της Σάμου. Διοικητικά υπάγεται στην τοπική κοινότητα Παλαιοκάστρου, της δημοτικής ενότητας (τέως δήμου) Βαθέος, του δήμου Ανατολικής Σάμου, της περιφερειακής ενότητας (τέως νομού) Σάμου, στην περιφέρεια Βορείου Αιγαίου, σύμφωνα με το πρόγραμμα Καλλικράτης και των μεταβολών μετά από αυτό το πρόγραμμα. .

 Ο Αργυρός είναι πεδινός οικισμός στο ανατολικό τμήμα της Σάμου. Βρίσκεται στις δυτικές πλαγιές του λόφου «Σύρραχος» (381 μ.), κοντά στον επαρχιακό δρόμο Σάμου-Ψιλής Άμμου και σε μέσο σταθμικό υψόμετρο 140. Απέχει 8,5 χλμ. περίπου ΝΑ. της πόλης της Σάμου. Ο οικισμός αναγνωρίστηκε το 2001 και προσαρτήθηκε στο τοπικό διαμέρισμα Πολυκάστρου, του δήμου Βαθέος της Σάμου. Με το ΦΕΚ 87Α - 07/06/2010, ο οικισμός αποσπάστηκε από τον δήμο Βαθέος και προσαρτήθηκε στον δήμο Σάμου. Με το ΦΕΚ 43Α - 079/03/2019, αποσπάστηκε από τον δήμο Σάμου και προσαρτήθηκε στον δήμο Δυτικής Σάμου. Η εκκλησία του Αγίου Ραφαήλ, νότια του οικισμού Περιοδικό «Διακοπές», εκδ. Δ.Ο.Λ., 2010 Χάρτες «ROAD» (Σάμος 1:50.000) Google Earth buk.gr eetaa.gr
Νταμιάν Περκί

Ο Νταμιάν Αλμπέρ Ρενέ Περκί (γαλλικά: Damien Albert René Perquis, γενν. στις 10 Απριλίου 1984) είναι Πολωνός-Γάλλος πρώην επαγγελματίας ποδοσφαιριστής, ο οποίος αγωνιζόταν ως αμυντικός. Εκπροσώπησε τη Γαλλία σε επίπεδο νέων, πριν αποκτήσει την πολωνική ιθαγένεια και αγωνιστεί για την Εθνική ανδρών Πολωνίας.

 Ο Περκί γεννήθηκε στην Τρουά της Γαλλίας. Είναι πολωνικής καταγωγής μέσω της γιαγιάς του, Γιουζέφα Μπιέρουα. Οι Πολωνοί πρόγονοί του ήταν από το Στσιζέφκο, στην κεντρική Πολωνία. Είναι παντρεμένος και έχει δύο παιδιά. Ο Περκί αναδείχθηκε από τις ακαδημίες νέων της Τρουά ΑΚ. Έπαιξε στη Λιγκ 2 με την ομάδα για 2 χρόνια, όπου ήταν ένας από τους καλύτερους αμυντικούς του πρωταθλήματος. Το 2005, υπέγραψε με τη Σαιντ-Ετιέν της Λιγκ 1 ως ελεύθερος παίκτης. Σε δύο σεζόν, δεν κατάφερε να εντυπωσιάσει και εντάχθηκε με δανεισμό στη Σοσό. Μετά από κάποια αρχικά προβλήματα, τελικά βρήκε τη φόρμα του και έγινε βασικός παίκτης. Το 2008, η Σοσό αγόρασε τον Περκί. Έκανε συνολικά 146 εμφανίσεις για τον σύλλογο, σημειώνοντας έντεκα γκολ, πριν αποχωρήσει το καλοκαίρι του 2012. Το καλοκαίρι του 2012, ο Περκί έγινε μέλος της ισπανικής Ρεάλ Μπέτις. Υπέστη αρκετούς σοβαρούς τραυματισμούς ενώ ήταν στην Ισπανία και περιορίστηκε σε 32 αγώνες πρωταθλήματος τα τρία του χρόνια στην ομάδα. Ο Περκί αποδεσμεύτηκε από τη Μπέτις και υπέγραψε με την Τορόντο ΦΚ του Μέιτζορ Λιγκ Σόκερ στις 26 Ιανουαρίου 2015. Συμφώνησε αμοιβαία να αποχωρήσει από το σύλλογο στις 12 Ιουλίου 2016. Στις 22 Ιουλίου 2016, ο Περκί υπέγραψε συμβόλαιο δύο ετών με τη Νότιγχαμ Φόρεστ. Στις 27 Αυγούστου 2016, σημείωσε το πρώτο του γκολ για τον σύλλογο, στην εντός έδρας νίκη με 3-1 εναντίον της Λιντς Γιουνάιτεντ. Στις 24 Ιουλίου 2017, ο Περκί και η Νότιγχαμ Φόρεστ συμφώνησαν από κοινού στη λύση του συμβολαίου του. Το 2017, εντάχθηκε στη γαλλική Γκαζελέκ Αζαξιό της τρίτης κατηγορίας, όπου έπαιξε για δύο χρόνια. Ο Περκί είχε τρεις συμμετοχές για την Εθνική Γαλλίας U21.Το Δεκέμβριο του 2008, δήλωσε το ενδιαφέρον του να παίξει για την Εθνική Πολωνίας. Ο Φραντσίσεκ Σμούντα, τότε προπονητής της Πολωνίας, επιβεβαίωσε αυτές τις πληροφορίες τον Ιούλιο του 2010. Τον Ιανουάριο του 2011, αναφέρθηκε ότι ο Περκί είχε καταθέσει έγγραφα αίτησης υπηκοότητας. Ωστόσο, η οικογένειά του είχε χάσει ορισμένα απαιτούμενα έγγραφα και ο Σμούντα έπρεπε να ζητήσει από τον Πολωνό πρόεδρο, Μπρονίσουαφ Κομορόφσκι, να εγκρίνει την αίτησή του. Ο Περκί έλαβε την πολωνική ιθαγένεια την 1η Σεπτεμβρίου 2011.Στις 6 Σεπτεμβρίου 2011, ο Περκί έκανε το ντεμπούτο του για την Πολωνία στη φιλική ισοπαλία με 2-2 εναντίον της Γερμανίας στο Γκντανσκ. Σημείωσε το πρώτο του γκολ στις 26 Μαΐου 2012, στη φιλική νίκη με 1-0 εναντίον της Σλοβακίας. Επιλέχθηκε στην τελική ομάδα για το Ευρωπαϊκό Πρωτάθλημα του 2012. Επίσημος ιστότοπος Νταμιάν Περκί στο L'Équipe Football (Γαλλικά) Προφίλ στο Transfermarkt.com
1089 Τάμα

Ο Τάμα (Tama) είναι ένας αστεροειδής που περιφέρεται στην εσωτερική περιοχή της Κύριας Ζώνης Αστεροειδών και έχει απόλυτο μέγεθος (όπως ορίζεται για το Ηλιακό Σύστημα) 11,755. Ανακαλύφθηκε το 1927 από τον Ιάπωνα αστρονόμο Οκούρο Οϊκάβα, που παρατηρούσε από το Τόκιο, και πήρε το όνομά του από τον ποταμό Τάμα της Ιαπωνίας.

 Η μέση διάμετρος του Τάμα εκτιμάται σε 12,92 χιλιόμετρα. Ο φασματικός τύπος του είναι άγνωστος, ενώ το γεωμετρικό άλβεδό του είναι 0,2424. Ο Τάμα περιστρέφεται γύρω από τον εαυτό του μία φορά κάθε 16 ώρες και 27 λεπτά. Η μέση θερμοκρασία στην επιφάνειά του εκτιμάται σε 95 περίπου βαθμούς C υπό το μηδέν. Με βάση παρατηρήσεις της καμπύλης φωτός του Τάμα από τις 24 Δεκεμβρίου 2003 ως τις 5 Ιανουαρίου 2004 οι Raoul Behrend, René Roy, Claudine Rinner, Pierre Antonini, Petr Pravec, Alan W. Harris, Stefano Sposetti, Russell I. Durkee, και Alain Klotz ανακοίνωσαν στις 12 Ιανουαρίου 2004 την ανακάλυψη ενός δορυφόρου διαστάσεων περίπου 9 χιλιομέτρων που περιφέρεται γύρω από τον αστεροειδή. Αυτός ο δορυφόρος, γνωστός με τα διακριτικά (προσωρινή ονομασία) S/2003 (1089) 1, περιφέρεται τόσο κοντά στον Τάμα (ίσως 20 χιλιόμετρα) ώστε μπορεί να βρίσκεται σε επαφή ή σχεδόν σε επαφή με αυτόν, αφού παρουσιάζει και σύγχρονη περιστροφή, σε 16,445 ώρες. Τροχιά από το JPL (Java) / Εφημερίδα
Πρωτάθλημα ποδοσφαίρου Ιαπωνίας

Η Τζε 1 Λιγκ (ιαπωνικά: J1リーグ) αποτελεί την ανώτατη κατηγορία στο σύστημα ποδοσφαιρικών πρωταθλημάτων Ιαπωνίας. Διοργανώτρια αρχή του πρωταθλήματος είναι η J.League. Σ' αυτήν αγωνίζονται ορισμένοι από τους πλέον επιτυχημένους συλλόγους του ασιατικού ποδοσφαίρου. Είναι επίσημα γνωστή ως Meiji Yasuda J1 League λόγο της υφιστάμενης χορηγίας της από τη Meiji Yasuda Life.

 Η εναρκτήρια περίοδος του πρωταθλήματος της J.League ξεκίνησε επίσημα με δέκα συλλόγους στις 15 Μαΐου του 1993, όταν η Βέρντι Καβασάκι φιλοξένησε την Γιοκοχάμα Φ. Μαρίνος στο Εθνικό Στάδιο Κασιμιγκαόκα. Παρά την επιτυχία κατά τα πρώτα τρία χρόνια, στις αρχές του 1996 η παρουσία φιλάθλων στις κερκίδες μειώθηκε ραγδαία. Το 1997, η μέση προσέλευση ήταν 10.131, σε σύγκριση με πάνω από 19.000 το 1994. Η υποδομή του πρωταθλήματος άλλαξε σε μεγάλο βαθμό το 1999. Το πρωτάθλημα απέκτησε εννέα ομάδες από την ημιεπαγγελματική Ιαπωνική Φούτμπολ Λιγκ (JFL) και με μία ακόμη ομάδα από τη J.League δημιουργήθηκε ένα σύστημα δύο κατηγοριών. Η πρώτη κατηγορία (J1) με δεκαέξι ομάδες και η δεύτερη κατηγορία (J2) με δέκα ομάδες. Η δευτέρου επιπέδου Ιαπωνική Φούτμπολ Λιγκ μετεξελίχθηκε σε τρίτου επιπέδου Ιαπωνική Φούτμπολ Λιγκ. Επίσης, μέχρι το 2004 (με εξαίρεση την περίοδο 1996), η αγωνιστική περίοδος της J1 χωριζόταν σε δύο γύρους. Στο τέλος κάθε περιόδου, οι πρωταθλήτριες των δύο γύρων αγωνίζονταν μεταξύ τους σε εντός και εκτός έδρας αγώνες, με σκοπό την ανάδειξη της πρωταθλήτριας ολόκληρης της περιόδου. Η Τζούμπιλο Ιβάτα το 2002 και η Γιοκοχάμα Φ. Μαρίνος το 2003, τερμάτισαν στην πρώτη θέση και των δύο γύρων, με αποτέλεσμα να μην υπάρξει αγώνας για την ανάδειξη της πρωταθλήτριας ολόκληρης της περιόδου. Το γεγονός αυτό αποτέλεσε την αιτία για την κατάργηση του συστήματος των δύο γύρων. Από την περίοδο του 2005, η Τζε Λιγκ Ντιβίζιον 1 απαρτιζόταν από 18 ομάδες (από 16 το 2004) και η μορφή της αγωνιστικής περιόδου έγινε παρόμοια με την ευρωπαϊκή. Ο αριθμός των υποβιβασμένων συλλόγων αυξήθηκε επίσης από 2 σε 2,5 και η 3η χειρότερη ομάδα μετείχε στα πλέι-οφ ανόδου / υποβιβασμού με την 3η καλύτερη της Τζε Λιγκ Ντιβίζιον 2. Έκτοτε, εκτός από μικρές προσαρμογές, η μορφή διεξαγωγής παρέμεινε σταθερή. Επίσημος ιστότοπος
Τάκης Μακροδημήτρης

Ο Τάκης Μακροδημήτρης ( Αθήνα 1964) είναι παλαίμαχος πρώην διεθνής ποδοσφαιριστής που αγωνιζόταν στη μεσαία γραμμή και νυν προπονητής, εκλέκτορας της Μικτής Ομάδας της Ε.Π.Σ.ΑΝ.Α.

 Ο Μακροδημήτρης ξεκίνησε την αγωνιστική του σταδιοδρομία από τον ερασιτεχνικό σύλλογο του Πρωτέα Παλαιάς Φώκαιας (στον οποίο και διετέλεσε προπονητής), από όπου τον ανακάλυψαν οι κυνηγοί ταλέντων του Παναθηναϊκού το καλοκαίρι του 1982 και τον ενέταξαν στο δυναμικό της ομάδας (8 επίσημες συμμετοχές). Ακολούθως και ενώ είχε ήδη κληθεί στην Εθνική Ομάδα των Νέων ενώ ακόμη έπαιζε στον Πρωτέα, ο Μακροδημήτρης παραχωρήθηκε στον Πανιώνιο - ως μέρος των ανταλλαγμάτων για την απόκτηση από τον Π. Α. Ο. του Δημήτρη Σαραβάκου- και την περίοδο 1984-85, που ήταν πλέον βασικός στην Εθνική Ελπίδων, είχε 18 συμμετοχές- 1 γκολ στην Α΄Εθνική. Μετά έπαιξε στον Απόλλωνα Αθηνών και ακολούθως στο Αιγάλεω (όπου αγωνίσθηκε επί σειρά ετών , από το Δεκέμβριο του 1985 έως το 1990-128 συμμετοχές και 11 τέρματα σε Β' και Γ΄Εθνική) και άλλες μικρότερες ομάδες. Μετά το πέρας της αγωνιστικής του σταδιοδρομίας ακολούθησε καριέρα προπονητή συλλόγων κυρίως της Ε.Π.Σ.ΑΝ.Α., μεταξύ των οποίων ο Ολυμπιακός Λαυρίου. Ως προπονητής του Πρωτέα, ο Μακροδημήτρης κέρδισε δύο συνεχείς ανόδους, στην Α΄ τοπική κατηγορία και εν-συνεχεία στη Δ΄ Εθνική. Ακολούθως ανέβασε στην ίδια κατηγορία (Δ΄Εθνική) τον Ολυμπιακό Λαυρίου, ενώ το 2008 έφτασε στη Γ΄ Εθνική τον Κεραυνό Κερατέας, με τον οποίο κατέκτησε την 4η θέση στο πρωτάθλημα της σεζόν 2008-09. Επίσης κέρδισε άνοδο στη Δ΄ Εθνική με τον Κυανό Αστέρα Βάρης και κατέκτησε δύο τίτλους πρωταθλητή με τις Προ-Εθνικές Ομάδες της ΕΠΣΑΝΑ. Διεθνής αθλητική ιστοσελίδα "40 Χρόνια Ποδόσφαιρο & ΠΡΟ-ΠΟ", έκδοση εφημερίδας "Προπόραμα", Αθήνα, 2000 Γεώργιος Παγιωτέλης, "Το Έπος της Α΄Εθνικής", ένθετο περιοδικού "ΟΙ ΠΑΓΚΟΣΜΙΟΙ", τεύχη ετών 1994-1996
Πόλυκαρπ Κους

Ο Πόλυκαρπ Κους (Polykarp Kusch, 26 Ιανουαρίου 1911 – 20 Μαρτίου 1993) ήταν Γερμανοαμερικανός φυσικός. Το 1955 μοιράσθηκε το Βραβείο Νόμπελ Φυσικής με τον Γουίλις Λαμ για τον ακριβή προσδιορισμό της μαγνητικής ροπής του ηλεκτρονίου και την ανακάλυψη ότι ήταν μεγαλύτερη από τη θεωρητικά προβλεπόμενη τιμή της, οδηγώντας έτσι στην ανάπτυξη της Κβαντικής Ηλεκτροδυναμικής.

 Ο Κους γεννήθηκε στο Μπλάνκενμπουργκ της Γερμανίας το 1991 και το επόμενο έτος μετανάστευσε στις ΗΠΑ με την οικογένειά του. Ο πατέρας του ήταν κληρικός. Αρχικά έδειξε ενδιαφέρον για τη Χημεία, αλλά πήρε το πτυχίο της Φυσικής το 1931 από το «Ινστιτούτο Τεχνολογίας Case» (το σημερινό Πανεπιστήμιο Case Western Reserve) στις ΗΠΑ. Πραγματοποίησε τις μεταπτυχιακές του σπουδές στο Πανεπιστήμιο του Ιλινόι (μάστερ το 1933, διδακτορικό το 1936). Για μεγάλο μέρος της σταδιοδρομίας του ήταν καθηγητής στο Πανεπιστήμιο Κολούμπια στη Νέα Υόρκη, ενώ στη συνέχεια πήγε στο νέο τότε Πανεπιστήμιο του Τέξας στο Ντάλας. Πέθανε στο Ντάλας. Βιογραφία του Κους στο nobelprize.org
Έξω Νύμφιο Λακωνίας

Το Έξω Νύμφιο είναι οικισμός στον δήμο Ανατολικής Μάνης στο νομό Λακωνίας της περιφέρειας Πελοποννήσου στην Ελλάδα. Το 2011 είχε πληθυσμό 71 κατοίκων. Το χωριό υπάγεται στην δημοτική ενότητα Ανατολικής Μάνης και ήταν μέρος του Δήμος Ανατολικής Μάνης το 1997 - 2010. Σήμερα υπάγεται στην τοπική κοινότητα Έξω Νυμφαίου. Είναι κτισμένο σε υψόμετρο 160 μέτρων σε απότομο ύψωμα στην προσηλιακή (ανατολική) Μάνη.

 Το Έξω Νύμφι αποτελεί τον μεγαλύτερο από τους συνοικισμούς που αποτελούν το Νύφι. Το Νύφι το 1618 είχε 20 οικογένειες και στην ενετική απογραφή του 1700 ο πληθυσμός του ανερχόταν σε 138 άτομα (34 οικογένειες). Το 1829 στο Νύφι κατοικούσαν 65 οικογένειες. Το 1940 ο πληθυσμός του Έξω Νυμφίου είχε φτάσει τους 465 κατοίκους, όμως μετά τον Β΄ Παγκόσμιο Πόλεμο σε μεγάλο βαθμό εγκαταλείφθηκε και το 1971 είχε 45 κατοίκους. Όπως και στα περισσότερα χωριά της Μάνης, η πλειοψηφία του πληθυσμού έχει μετοικίσει στην Αθήνα. Το Έξω Νύμφι είναι κτισμένο στην πλαγιά υψώματος και αποτελείται από συστάδες συγγενικών σπιτιών που ανήκουν σε διαφορετικά γένη. Τα γένη που έχουν εγκατασταθεί στο Έξω Νύμφι είναι οι Βεντίκοι, Μπουρίκοι, Τσιγκάκοι, Μουσούληδες, Χριστοδουλάκοι, Κλαπατσιάροι, Μανούσοι και Τετραδάκηδες. Στο ψηλότερο σημείο του χωριού καθώς στο βορειότερο τμήμα, γνωστό ως Βίγλα, βρίσκονται τα πυργόσπιτα των ισχυρότερων οικογενειών, μαζί με απλούστερα κτίρια, κτισμένα τόσο πριν όσο και μετά την επανάσταση του 1821, και μια μικρή εκκλησία. Στο χαμηλότερο τμήμα του οικισμού βρίσκονται τα νεότερα κτίσματα, κατά μήκος του δρόμου. Εκεί βρίσκονται η ενοριακή εκκλησία, αφιερωμένη στον Άγιο Δημήτριο, λιοτρίβεια, καφενείο-κατάστημα και η πλατεία του χωριού, γνωστή ως σπλάντζα.
Crazy Taxi: Fare Wars

To Crazy Taxi: Fare Wars (γνωστό στην Ιαπωνία και ως Crazy Taxi: Double Punch) είναι βιντεοπαιχνίδι οδήγησης για το PSP, port των Crazy Taxi και Crazy Taxi 2. Αναπτύχθηκε από την εταιρεία Sniper Studios και διανεμήθηκε από τη Sega στη Βόρεια Αμερική στις 7 Αυγούστου του 2007, στην Αυστραλία στις 27 Αυγούστου του 2007, στην Ευρώπη στις 28 Σεπτεμβρίου του ίδιου έτους και στην Ιαπωνία στις 14 Αυγούστου του επόμενου έτους. Το παιχνίδι περιλαμβάνει και τη λειτουργία πολλαπλών παικτών, η οποία δεν υπάρχει στους προκατόχους του, όπου οι παίκτες ανταγωνίζονται για πελάτες και χρήματα.

 Το Crazy Taxi: Fare Wars συνδυάζει τα Crazy Taxi και Crazy Taxi 2 και προσθέτει νέα στοιχεία που επιτρέπουν στον παίκτη να αλληλεπιδρά με τους αντιπάλους του. Υπάρχει η ικανότητα ασύρματης σύνδεσης με άλλα κοντινά συστήματα PSP μέσω του Ad Hoc ή του game sharing. Το παιχνίδι δίνει τη δυνατότητα καταγραφής παιχνιδιού. Επίσης, προσφέρει την ικανότητα αναπαραγωγής κομματιών .mp3 που είναι περασμένα στην κάρτα μνήμης του PSP, στο παιχνίδι. Σχεδόν όλα τα ηχητικά εφέ του παιχνιδιού ηχογραφήθηκαν ξανά και είναι εντελώς διαφορετικά από προηγούμενες εκδοχές του Crazy Taxi. Το soundtrack του γνήσιου παιχνιδιού περιείχε τραγούδια των μουσικών συγκροτημάτων Bad Religion και The Offspring, τα οποία αφαιρέθηκαν, όπως και τα ονόματα franchises αληθινών καταστημάτων, λόγω προβλημάτων αδειών, όμως κάποια χαρακτηριστικά των αλυσίδων σχετικά με τον σχεδιασμό παρέμειναν ως είχαν. Για παράδειγμα, η Pizza Parlor χρησιμοποιεί την χαρακτηριστική κόκκινη οροφή των Pizza Hut. Ωστόσο, το παιχνίδι επιτρέπει τα προσαρμοσμένα soundtracks σε μορφή .mp3 από την κάρτα μνήμης της συσκευής. Προστέθηκε η δυνατότητα πολλαπλών παικτών μέσω Ad Hoc και game sharing με μόνο ένα αντίγραφο του παιχνιδιού, η καταγραφή περίπου 80 δευτερολέπτων παιχνιδιού και η μεταφορά του αρχείου σε υπολογιστή. Μετά την κυκλοφορία του, το παιχνίδι έλαβε μέτρια προς ανάμεικτη κριτική. Το GameRankings το βαθμολόγησε με 65.34%, ενώ το Metacritic με 64 στα 100.